Voortrekkermonument spog binnekort met landsvlag-baadjieDie bekende baken van die Voortrekkermonument buite Pretoria sal vanaf Jeugdag op 16 Junie vanjaar met ‘n kleurvolle landsvlag-ontwerp spog, is op 1 April aangekondig. “Uit geskiedenisboeke is dit duidelik dat nie net Afrikaners nie, maar ook mense uit ander bevolkingsgroepe deel uitgemaak het van die Groot Trek,” het Grace Dlamini, woordvoerder van die departement kultuurgeskiedenis, gesê. “Dis tyd dat die Voortrekkermonument die veelkleurigheid van die trek weerspieël.” Ten einde die jeug van die land te betrek, is daar besluit om die vlag-ontwerp, wat op al vier sye van die monument aangebring sal word, in nege segmente te verdeel wat die nege provinsies van die land sal verteenwoordig. “‘n Groep jongmense uit elke provinsie sal die eer kry om hulle provinsie te verteenwoordig deur self die verfwerk te doen,” het sy gesê. “Steiers sal reg rondom die monument opgerig word, en elke span jongmense sal vyf dae tyd hê om hulle seksie van die landsvlag te verf. Die nodige veiligheidsmaatreëls sal in plek gesit word.” Jongmense tussen 15 en 18 kan inskryf om deel te vorm van hul provinsie se verfspan, en spanlede sal gekies word om die rassesamestelling van die provinsie te verteenwoordig. Inskrywings moet bestaan uit ‘n kort CV, ‘n motivering oor hoekom die skolier reken hy of sy moet deel vorm van die span, en ‘n kunswerk in enige kunsmedium wat die skolier se artistieke vaardighede uitbeeld. Die eerste span sal reeds op 1 April begin verf en die laaste van die vier reuse landsvlae sal op 15 Junie voltooi word, sodat die nuwe simbool van nasionale eenheid onder die jeug op Jeugdag, 16 Junie, onthul kan word. Inskrywings vir provinsiale spanne kan vanaf 1 April gestuur word aan [email protected]